**ОБОСНОВКА**

**за седмо изменение на Оперативна програма „Наука и образование за интелигентен растеж“ 2014 – 2020 г.**

**във връзка с предложение на Управляващия орган за прилагане на ставка на съфинансиране на приноса от ЕС в размер на 100 % за счетоводна година**

**1 юли 2023 г. – 30 юни 2024 г. (STEP)**

След извършен подробен анализ на финансовото изпълнение на Оперативна програма „Наука и образование за интелигентен растеж“ 2014 – 2020 г. (ОПНОИР), Управляващият орган предлага изменение, чрез което се цели да се постигне максимално усвояване на европейското съфинансиране по Програмата и успешно приключване на програмен период 2014 – 2020 г.

Предложението е свързано с възможността, която предоставя разпоредбата на чл. 14 от Регламент (ЕС) 2024/795 на Европейския парламент и на Съвета от 29 февруари 2024 година за създаване на платформата за стратегически технологии за Европа (STEP) и за изменение на Директива 2003/87/ЕО и на регламенти (ЕС) 2021/1058, (ЕС) 2021/1056, (ЕС) 2021/1057, (ЕС) № 1303/2013, (ЕС) № 223/2014, (ЕС) 2021/1060, (ЕС) 2021/523, (ЕС) 2021/695, (ЕС) 2021/697 и (ЕС) 2021/241. С параграф 1 от посочения член се създава параграф 1б в член 25а от Регламент (ЕС) № 1303/2013, съгласно който спрямо декларираните разходи по една или няколко приоритетни оси от Програма, подкрепена от Европейския фонд за регионално развитие, Европейския социален фонд или Кохезионния фонд, включени в заявленията за плащане за цялата счетоводна година, започваща на 1 юли 2023 г. и приключваща на 30 юни 2024 г., може да се приложи ставка на съфинансиране в размер на 100%. Ставката се прилага за всички разходи по заявените приоритетни оси за цялата счетоводна година без разграничение по времеви период или заявление за плащане.

Целта е бюджетите на държавите членки да бъдат подпомогнати след кризите през последните години чрез подкрепа от европейските фондове, като не се променя финансовото разпределение на европейското съфинансиране по програмите.

Управляващият орган на ОПНОИР ще използва предоставената възможност за прилагане на ставка на съфинансиране в размер на 100% по приоритетна ос (ПО) 2 „Образование и учене през целия живот“, ПО 3 „Образователна среда за активно социално приобщаване“ и ПО 4 „Техническа помощ“ на ОПНОИР 2014 – 2020 г. И трите приоритетни оси са съфинансирани от Европейския социален фонд (ЕСФ). След получаване на нотификацията Европейската комисия (ЕК) ще премине към служебно преизчисляване на дължимите суми за покриване на заявеното съфинансиране в размер на 100%.

В образеца на програма промяната е единствено в Таблица 18а „План за финансиране“, където чрез отбелязване в колона „100% ставка на съфинансиране за счетоводната 2023 – 2024 г.“ Управляващият орган заявява своето намерение да се възползва от тази възможност. Посочената възможност ще позволи средствата от ЕСФ, разпределени към приоритетни оси 2, 3 и 4 на ОПНОИР да бъдат използвани в максимална степен за сметка на кореспондиращото национално съфинансиране. Допълнително, допустимите разходи над този размер ще се считат за надплатени и ще могат да участват при изчисляване на финалния баланс по програмата, както с цел компенсиране на потенциални финансови корекции, които биха могли да бъдат определени впоследствие, така и на непълното усвояване по приоритетните оси на ОПНОИР, прилагайки възможността за 15% гъвкавост между приоритетните оси, съфинансирани от един фонд.

Към 17.09.2024 г. **сертифицираните разходи** по трите приоритетни оси са, както следва:

* ПО2 – сертифицираните разходи са в размер на 251 962 112,58 евро безвъзмездна финансова помощ (ЕС 214 167 795,69 евро и НФ 37 794 316,89 евро) или **92,59 % от бюджета на оста**;
* ПО3 – сертифицираните разходи са в размер на 112 873 776,84 евро безвъзмездна финансова помощ (ЕС 95 942 710,31 евро и НФ 16 931 066,53 евро) или **97,28 % от бюджета на оста;**
* ПО4 – сертифицираните разходи са в размер на 23 767 057,03 евро безвъзмездна финансова помощ (ЕС 20 201 998,48 евро и НФ 3 565 058,55 евро) или **95,43 % от бюджета на оста.**

**Размерът на националното финансиране към 17.09.2024 г., който ще бъде повлиян от посоченото изменение** е, както следва:

* включените в заявление за плащане национални средства по:
  + ПО2 за 10-та счетоводна година на ОПНОИР са в размер на 2 652 496,44 евро;
  + ПО3 за 10-та счетоводна година на ОПНОИР са в размер на 2 900 715,20 евро;
  + ПО4 за 10-та счетоводна година на ОПНОИР са в размер на 546 154,00 евро;
* предстоящи за включване в заявление за плащане национални средства по:
  + ПО2 за 10-та счетоводна година прогнозно са в размер на 2 191 035,36 евро;
  + ПО3 за 10-та счетоводна година прогнозно са в размер на 21 380,81 евро;
  + ПО4 за 10-та счетоводна година прогнозно са в размер на 0,00 евро.

Не се предвиждат други изменения в останалите раздели на ОПНОИР 2014 – 2020 г.

Съгласно чл. 2, ал. 2 от Вътрешните правила за работа на Комитета за наблюдение на „Програма „Образование“ 2021 – 2027 г. (КН на ПО), Комитетът за наблюдение изпълнява функциите и на Комитет за наблюдение на Оперативна програма „Наука и образование за интелигентен растеж“ за периода 2014 – 2020 г. на основание § 4, ал. 1, т. 4 от Заключителните разпоредби на ПМС № 302/2022 г.

**Изхождайки от посочените обстоятелства, Управляващият орган на ОПНОИР предлага на Комитета за наблюдение на Програма „Образование“ 2021 – 2027 г. да приеме следното решение:**

1. Комитетът за наблюдение одобрява седмо изменение на ОП „Наука и образование за интелигентен растеж“ 2014 – 2020 г. за прилагането на 100 % ставка на съфинансиране на приноса от ЕС за разходите, включени в заявления за плащане към ЕК през 10-та счетоводна година по приоритетни оси 2, 3 и 4 на ОПНОИР.