№……….…………………. ПРОЕКТ!

……………………. 2024 г.

|  |
| --- |
| **ДО** |
| **МИНИСТЕРСКИЯ СЪВЕТ** |
| **НА РЕПУБЛИКА БЪЛГАРИЯ** |

**Д О К Л А Д**

**от проф. Галин Цоков– министър на образованието и науката**

|  |  |
| --- | --- |
| **Относно:** | *проект на Решение на Министерския съвет за*  *одобряване на проект на седмо изменение на Оперативна програма „Наука и образование за интелигентен растеж” 2014 – 2020 г.* |

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание на чл. 31, ал. 2 от Устройствения правилник на Министерския съвет и на неговата администрация, във връзка с чл. 7, ал. 2, т. 2 от Закона за управление на средствата от Европейските фондове при споделено управление, внасям за разглеждане проект на Решение на Министерския съвет (РМС) за одобряване проект на седмо изменение на Оперативна програма „Наука и образование за интелигентен растеж” 2014 – 2020 г.

Проектът на РМС е свързан с възможността, която предоставя разпоредбата на чл. 25а, параграф 1б от Регламент (ЕС) 1303/2013 *на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета.* Съгласно цитираната разпоредба спрямо декларираните разходи по една или няколко приоритетни оси от програма, подкрепена от Европейския фонд за регионално развитие, Европейския социален фонд или Кохезионния фонд, включени в заявленията за плащане за десета счетоводна година, започваща на 1 юли 2023 г. и приключваща на 30 юни 2024 г., може да се приложи ставка на съфинансиране в размер на 100%. Съгласно параграф 6 от чл. 135 от Регламент (ЕС) 1303/2013, срокът за подаване на окончателното заявление за плащане за последната счетоводна година (10-та счетоводна година) е удължен до 31 юли 2025 година, съответно за разходи, заявени към ЕК след юли 2024 година също ще се прилага 100% ставка на финансиране от фондовете на ЕС. Ставката се прилага за всички разходи по съответните приоритетни оси за цялата счетоводна година, без разграничение по времеви период или заявление за плащане.

Целта е бюджетите на държавите-членки да бъдат подпомогнати след кризите през последните години чрез подкрепа от европейските фондове, като не се променя финансовото разпределение на европейското съфинансиране по програмите.

Предвидена е също така дерогация от член 30, параграфи 1 и 2 и член 96, параграф 10 от Регламент (ЕС) № 1303/2013, съобразно която за прилагането на ставка на съфинансиране в размер на 100% не се изисква решение на Комисията за одобряване на изменение на програмата, като същевременно е въведено задължение за държавата член да нотифицира Европейската комисия относно променените финансови таблици, чрез които се заявява прилагане на възможността, въведена с чл. 25а, параграф 1б от Регламент (ЕС) 1303/2013, след одобрение от Комитета за наблюдение на програмата.

Нотификацията до Европейската комисия следва да бъде извършена чрез поставяне на отметки в колона „100% ставка на съфинансиране за 10-та счетоводна година“ на Таблица 18а „План за финансиране“ от образеца на оперативните програми по цел „Инвестиции за растеж и работни места“. Чрез поставяне на отметки в колоната държавата член заявява искане да прилага съгласно член 25а, параграф 1б от Регламент (ЕС) № 1303/2013 ставка на съфинансиране от 100% към разходите, декларирани в заявленията за плащане през 10-та счетоводна година за съответните приоритетни оси на оперативната програма. След подаване на нотификацията ЕК преминава към служебно преизчисляване на дължимите суми за покриване на заявеното съфинансиране в размер на 100%.

Предвид актуалните данни за финансовото изпълнение на Оперативна програма „Наука и образование за интелигентен растеж” 2014 – 2020 г. и с оглед постигане на максимално оползотворяване на европейското съфинансиране по нея, се предлага ставката на европейско съфинансиране в размер на 100% да бъде приложена към разходите, декларирани в заявленията за плащане през 10-та счетоводна година по приоритетни оси 2 „Образование и учене през целия живот“, 3 „Образователна среда за активно социално приобщаване“ и 4 „Техническа помощ“ на оперативната програма.

Това ще допринесе за максимално оползотворяване на предоставеното финансиране от фондовете на ЕС по програмата. Допълнително, допустимите разходи над размера на европейското съфинансиране по програмата ще се считат за надплатени и ще могат да бъдат включени при изчисляване на финалния баланс по програмата с цел компенсиране на потенциални финансови корекции, които биха могли да бъдат определени впоследствие. Ефектът от прилагането на 100% ставка на съфинансиране от ЕС по приоритетни оси 2, 3 и 4 на програмата се изразява в очаквано увеличение на усвоените средства от ЕС.

Не се предвиждат други изменения в останалите раздели на ОП „Наука и образование за интелигентен растеж” 2014 – 2020 г. Не се променя стратегията на ОП „Наука и образование за интелигентен растеж “ 2014 – 2020 г., не се създават нови приоритетни оси, не се включват нови категории бенефициенти, нови допустими мерки или дейности и/или нови индикатори за изпълнение и резултат. Не се изменят вече одобрените мерки, индикатори и бенефициенти.

Във връзка с предложеното изменение на ОП „Наука и образование за интелигентен растеж“ 2014 – 2020 г. е проведена процедура по реда на *Наредбата за условията и реда за извършване на екологична оценка на планове и програми*.Становището на компетентния орган е, че не е необходимо провеждане на процедура по екологична оценка по реда на Глава шеста, раздел II от ЗООС и за съвместимост по реда на чл. 31 от Закона за биологично разнообразие.

Предложението е одобрено от Комитета за наблюдение на програмата чрез писмена процедура за вземане на решение, проведена в периода 20.09. – 07.10.2024 г.

Проектът на РМС за одобряване на проект на седмо изменение на Оперативна програма „Наука и образование за интелигентен растеж” 2014 – 2020 г., заедно с приложените към него материали, е съгласуван от Съвета за координация при управлението на средствата от Европейския съюз. В тази връзка, на основание чл. 7, ал. 3 от ПМС № 70/2010 г. материалите за заседанието на МС се считат за преминали предварителното съгласуване по чл. 32 от Устройствения правилник на Министерския съвет и неговата администрация (УПМСНА). Преписката е оформена съгласно изискванията на чл. 35 от УПМСНА.

С приемането на акт на Министерския съвет ще се намали рискът от загуба на средства по ОП „Наука и образование за интелигентен растеж“ 2014 – 2020 г. Проектът на РМС не води до въздействие върху държавния бюджет, като не са необходими допълнителни разходи/ трансфери/ други плащания, за което е приложена одобрена финансова обосновка от министъра на финансите по приложение № 2.2 към чл. 35, ал. 1, т. 4, буква „б“ от УПМСНА.

Предложеният проект на акт не е свързан с транспониране на актове на ЕС, поради което не се налага да бъде изготвена справка за съответствие с европейското право. С оглед естеството на предложения акт, по същия не се провеждат обществени консултации.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид гореизложеното и на основание чл. 8, ал. 3 от УПМСНА, предлагам Министерският съвет да разгледа и приеме решение за одобряване на проект на седмо изменение на Оперативна програма „Наука и образование за интелигентен растеж” 2014 – 2020 г.

|  |
| --- |
| **ПРОФ. ГАЛИН ЦОКОВ** |
| *Министър на образованието и науката* |